《偈颂一百零二首 其九十九》
宋代·释绍昙

瑞岩彻骨穷，最苦冤憎会。厨无糁聚蝇，将何物分岁。

拟烹露地牛，催纳筋角反为忧。拟取凤凰髓，伤损太平祥瑞气。

拟吞栗棘蓬，塞断咽喉气不通。拟包铁酸馅，欠紫丝头难措办。

不如据见定，随家丰俭。泉𣂏圣井，盘簇灵芝，鲙缕绿云，饼翻剪月，饭后更煎茶一盏。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。